Zoid sing liedjie van Piet Botha op Facebook | Netwerk24
Deur Andrea Küsel 04 Junie 2019 12:11
Piet Botha. Foto: Stef Kruger
Die Afrikaanse rocker Karen Zoid het Maandagmiddag hulde gebring aan Piet Botha deur een van sy liedjies regstreeks op Facebook te sing.
Voordat sy Sien Jou Weer van dié sanger sing, vertel sy watter reuse-impak Botha op verskeie musikante se lewe gehad het, insluitende haar eie.
"Ek dink dit is belangrik om te sê wat 'n groot pionier hy was vir ons as musikante wat in bands speel. Dit is nogal moeilik om aan die gang te kom in die musiekbedryf, veral as jy saam met ander mense werk, eerder as masjiene. Vir my persoonlik het Piet Botha verskriklik baie beteken," sê Zoid.
Sy sing dan Sien Jou Weer, wat een van haar gunstelingliedjies van Botha is.
Die lirieke lui: "Kyk nog 'n somer alweer weggegaan; En al wat jy doen, ek sê maar niks; Laat dit met jou goed gaan; Sien jou weer."
Botha is Sondagaand dood nadat pankreaskanker sowat drie maande gelede by hom gediagnoseer is.
Sy familie het Maandag in 'n verklaring gesê 'n private seremonie sal gehou word om sy lewe te vier.